“สุเชษฐ์” ชี้เฟดขึ้นดอกเบี้ยกด SET ระยะสั้น คัด 6 หุ้นน่าเก็งกำไร
“สุเชษฐ์ สุขแท้” มองตลาดหุ้นไทยวันนี้แกว่งตัว รับข่าวเฟดขึ้นดอกเบี้ย 0.75% เชื่อกด SET ระยะสั้น พร้อมจับตาจีนล็อกดาวน์ประเทศ แนะ 6 หุ้นเด่นน่าเก็งกำไร BEC-PTTEP-THCOM -TLI-SABUY-AOT
“สุเชษฐ์ สุขแท้” มองตลาดหุ้นไทยวันนี้แกว่งตัว รับข่าวเฟดขึ้นดอกเบี้ย 0.75% เชื่อกด SET ระยะสั้น พร้อมจับตาจีนล็อกดาวน์ประเทศ แนะ 6 หุ้นเด่นน่าเก็งกำไร BEC-PTTEP-THCOM -TLI-SABUY-AOT
3 พ.ย. 2565

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (3 พ.ย. 65) ว่า ตลาดหุ้นไทยอาจมีโอกาสแกว่งตัวไซด์เวย์ หลังผลประชุมธนาคารกลางสหรัฐ (เฟด) มีการขึ้นดอกเบี้ยนโยบาย 0.75%  ตามคาดการณ์ไว้ แต่เชื่อว่าดัชนีหุ้นไทยวันนี้จะยังคงเคลื่อนไหวในกรอบแนวรับ 1,610 จุด  ส่วนแนวต้านที่ 1640 จุด อย่างไรก็ดีคาดตลาดจะรับแรงกดดันจากเฟดระยะสั้นเท่านั้น ภายใน 2 วันจะกลับมาคึกคักอีกครั้ง
อย่างไรก็ตามยังคงต้องจับตาประเด็นจีนล็อกดาวน์ที่อาจจะกระทบต่อตลาดหุ้นไปทั่วโลก เพราะถือว่าเป็นเมืองขนาดใหญ่ที่ผลิตสินค้าป้อนไปทั่วโลก โดยเฉพาะเป็นฐานการผลิตของ Apple สำหรับกลยุทธ์การลงทุนแนะนำหุ้น บริษัทบีอีซี เวิลด์ จำกัด (มหาชน) หรือ BEC ให้แนวรับ 9.15 บาท แนวต้าน 10.60 บาท  ตามด้วย บริษัทปตท. สำรวจและผลิตปิโตรเลียม จำกัด (มหาชน) หรือ PTTEP ให้แนวรับ 183.50 บาท แนวต้าน 194 บาท
รวมทั้ง บริษัทไทยคม จำกัด (มหาชน) หรือ THCOM ให้แนวรับ 11.40 บาท แนวต้าน 14.10 บาท,  บริษัทไทยประกันชีวิต จำกัด (มหาชน) หรือ TLI ให้แนวรับ 15.40 บาท แนวต้าน 16.80 บาท, บริษัทสบาย เทคโนโลยี จำกัด (มหาชน) หรือ SABUY ให้แนวรับ 13 บาท แนวต้าน 14.60 บาท  และ บริษัทท่าอากาศยานไทย จำกัด (มหาชน)  หรือ AOT รับปัจจัยบวกนักท่องเที่ยวต่างชาติเข้าไทยจำนวนมาก